מטה הליגה הערבית בקהיר
מפגש הליגה הערבית, 2012
**הליגה הערבית** (בערבית: **الجامعة العربية**; בעבר: **جَامِعَة الدُّوَل الْعَرَبِيَّة** גַ׳אמִעַת אַ-דֻוַל אַלְ-עַרַבִּיַה, באנגלית: **Arab League**) היא ארגון בינלאומי לשיתוף פעולה אזורי ולתיאום מהלכים חברתיים ופוליטיים משותפים הכולל את כל מדינות ערב ומדינות בעלות זיקה למדינות ערב. נוסדה ב-22 במרץ 1945 בקהיר שבמצרים.

בסך הכול מונה הארגון כיום 22 חברות, מהן 18 מדינות דוברות-ערבית, שלוש מדינות שהן כן מדינות מוסלמיות והערבית היא אומנם כן אחת השפות הרשמיות בהן אך לא השפה הראשית, (סומליה, ג'יבוטי וקומורו), ו"הארגון לשחרור פלסטין" (אש"ף) שהייתה לו חברות מלאה מאז 1976 כ'ארגון', ומאז 1988 נציגותו בליגה נקראת בשם "מדינת פלסטין". משנת 2011 הושעתה חברותה של סוריה בליגה הערבית עד לשנת 2023. מקום מושבה הקבוע של הליגה הערבית הוא בקהיר.

חתימת אמנת הליגה הערבית, 22 במרץ 1945
עם הקמתה הצטרפו לליגה שש מדינות ערביות, שכבר היו אז עצמאיות, או קרובות לכך: מצרים, סוריה, עיראק, ערב הסעודית, לבנון וירדן. תימן הצטרפה לארגון ב-5 במאי 1945.

בשנות החמישים הצטרפו לארגון לוב, סודאן, מרוקו ותוניסיה, בשנות השישים כווית ואלג'יריה, בשנות השבעים איחוד האמירויות, בחרין, קטר, עומאן, מאוריטניה, סומאליה וג'יבוטי. קומורו הצטרפו בשנת 1993. אש"ף הצטרף לארגון בשנת 1976 כ"מדינת פלסטין", לאחר שמשנת הקמתו (בוועידת הפסגה הראשונה של הליגה), 1964, היווה משקיף.

רקע
---

כבר בשנת 1942 החלה הממלכה המאוחדת לפעול להקמת הליגה הערבית על מנת לשמור על האינטרסים שלה במזרח התיכון.
היוזמה להקמת הארגון הייתה של ממשלת מצרים, בתמיכת בריטניה, ששלטה על חלקים גדולים מן המזרח-התיכון בשנות הארבעים. בשנת 1942 ניסתה בריטניה ליצור שיתוף-פעולה בינה לבין מדינות ערב במלחמת העולם השנייה. שיתוף-פעולה כזה היה חיוני, כיוון שחלק גדול מהמנהיגים הערביים נטו לתמוך בגרמניה, ומכיוון שקרבות קשים התנהלו בצפון אפריקה והיו עלולים להתפשט לתוך המזרח התיכון.
בין השנים 1942–1944 נערכו פגישות הכנה בין המדינות המייסדות כאשר מצרים היא זו שהובילה את השיחות. בספטמבר-אוקטובר 1944 נערכה באלכסנדריה שבמצרים ועידה מכינה, שהמליצה על הקמת ליגה של מדינות ערב. הוועידה הסתימה ב-7 באוקטובר 1944, אז נוסח "פרוטוקול אלכסנדריה", שעליו חתמו נציגי מצרים, עיראק, עבר הירדן, סוריה ולבנון (לנציגי ערב הסעודית ותימן לא הייתה סמכות לחתום ללא אישור מלכיהם). הפרוטוקול כלל את עקרונות האיחוד, והסעיפים העיקריים שלו נכללו לאחר מכן באמנת הליגה הערבית.

ייעוד
-----

מטרתה הראשית של הליגה מוגדרת כך:

> 
> לשמש את טובת כל המדינות הערביות, להבטיח תנאים טובים יותר לכל המדינות הערביות, להבטיח את עתידן של כל המדינות הערביות ולמלא את התקוות והציפיות של כל המדינות הערביות.
> 
> 
> 
>

קבלת החלטות והסכמים
-------------------

לפי סעיף 7 לתקנות הארגון (היה בתוקף עד פסגת אלג'יריה – 22-23 במרץ 2005), 'החלטה
שתתקבל על–ידי המועצה פה אחד, תחייב את כל המדינות המשתתפות בחבר, והחלטה שתתקבל ברוב דעות, לא תחייב אלא את מי שיצביע בעדה', כלומר לכל מדינה ערבית יש זכות וטו על כל החלטה ומכאן הרצון להגיע להסכמה כללית כדי שהחלטה תהיה אופרטיבית ומחייבת את כל חברות הליגה. בפסגת אלג'יריה הוחלט כי התקנות ישונו, ובחלק מההחלטות יידרש רוב של שני-שלישים בלבד, ואף רוב רגיל בסוגיות מנהלתיות. כמו כן, הוחלט לאפשר קבלת החלטות בהצבעה במקרה של העדר קונצנזוס. שינויים אלה בעתיד יאפשרו לליגה הערבית לעמוד בקצב האירועים והאתגרים ולהכריע בסוגיות בלי להזדקק לקונצנזוס, שמעכב קבלת ההחלטות.

עד שנת 1950 נחתמו בין המדינות המייסדות הסכמי תרבות, הסכמים כלכליים והסכמי הגנה הדדית, ובשנת 1953 הוקמה מועצה כלכלית-חברתית.

הליגה ופלסטין
-------------

'פרוטוקול אלכסנדריה' כלל נספח על פלסטין, בו הודגשה זכותם של הערבים לעצמאות והובטח סיוע למאבקם. 
לאמנת-היסוד של הליגה צורף נספח בדבר עצמאות פלסטין. נקבע שכל עוד אין מדינה לפלסטינים, הם ייוצגו בליגה על ידי "מייצג פלסטין" שימונה על ידי הועדה. לנציג ערביי ארץ-ישראל במוסדות הליגה במעמד משקיף מונה מוסא אל-עלמי.  בכך למעשה, נטלו לעצמן מדינות ערב חסות על הפלסטינים ועל מאבקם בציונות.
בתקופה שבין תום מלחמת העולם השנייה ובין מלחמת העצמאות עסקה הליגה הערבית באופן תכוף בשאלת ארץ ישראל. הכינוסים שעסקו בכך התקיימו באינשאס (אנ') (מצרים, מאי 1946), בלודאן (סוריה, יוני 1946), צופאר (לבנון, 19-16 בספטמבר 1947) ועאליה (לבנון, אוקטובר 1947).
בשנת 1946 הכריזה הליגה על חרם של מדינות ערב על סחר עם היישוב היהודי בארץ ישראל.
בשנים 1947–1949, התנהלו כינוסי הליגה באופן שוטף. הליגה הייתה המפעילה להלכה של "צבא ההצלה", אם כי בפועל הפיקוד היה בידי פאוזי אל קאוקג'י. ברקע דיוני הליגה התגבשה התוכנית להצטרפות הצבאות הסדירים של מדינות ערב למלחמה.
מנהיג הפלסטינים אמין אל-חוסייני טען בזיכרונותיו ב-1954, כי החלטות המושב השלישי של מועצת הליגה בעאליה בלבנון בין ה-7 וה-9 באוקטובר 1947, בו הוחלט על תמרונים צבאיים ועל הכנות לפלישה לארץ ישראל, היו ראשית הבגידה של מדינות ערב בעניין הפלסטיני. מושב מועצת הליגה בקהיר ב-7 בפברואר 1948 דחה את דרישת הוועד הערבי העליון להקמת ממשלה פלסטינית זמנית במקביל לפינוי הבריטי, ולמסירת השלטון באזורים המפונים לידי "ועדות לאומיות". כמו כן, הוא לא אישר מינוי נציג של הוועד ליד המפקדה הכללית של צבאות הפלישה לארץ ישראל.

הליגה הציונות ומדינת ישראל
--------------------------

את עמדתה האנטישמית של הליגה כלפי היהודים, התנגדותה להחלטת החלוקה וכוונתם של מדינות ערב לסכלה בכוח היטיב לבטא בסדרת הצהרות מזכיר הליגה הערבית באותה העת עבד א-רחמן עזאם: 

"הערבים מתעבים את עצם נוכחותם של היהודים בארץ ישראל. לדעת הערבים, היהודים הם אורגניזם זר אשר הגיע לכאן ללא הסכמתם, אורגניזם אשר מסרב להתבולל באורח החיים הערבי. זו בעיה".

"אנחנו נטאטא אותם אל הים"

"אני עצמי מקווה שהיהודים לא יכפו עלינו את המלחמה, מפני שזאת תהיה מלחמת השמד וזה יהיה טבח מסוכן, שיירשם בהיסטוריה כפי שנרשמו הטבח המונגולי ומלחמות מסעי הצלב"..

בשל נקמת המימסדים של מדינות ערב בהכוונת הליגה הערבית את תקומת מדינת ישראל ותבוסתן בקרב נעקרו הקהילות היהודיות בארצות ערב ובאיראן, ומאות אלפי היהודים שחיו בהן אלפי שנה היו לפליטים חסרי כל שרכושם הולאם. 

לאחר סיומה של המלחמה, הפעילה הליגה את ועדת "החרם הערבי", שמקום מושבה בדמשק. על אף מרכזיותו של הסכסוך הישראלי-ערבי בסדר היום של הליגה הערבית, לא הצליח הארגון לגבש מדיניות אחידה בנושא זה או בנושא בעיית הפליטים הפלסטינים. בשנת 1949 סיפחה ירדן את הגדה המערבית והעניקה אזרחות לפליטים הפלסטינים שישבו בתחומה, בניגוד לדעת מדינות ערב האחרות.

### תוכנית הליגה הערבית להטיית מי הירדן

 מנהרת ההטיה הסורית ליד סכר מוחייבה כיום שטח צבאי סגור בתחום מדינת ישראל מעבר לגדר המערכת
תוכנית ג'ונסטון (1955-1953) סיכמה את המשא ומתן בין המדינות הגובלות בירדן לניצול משותף של מי הנהר בהקציבה לישראל כ-40% ממי אגן הירדן. הועדה הטכנית של הליגה הערבית אישרה את התוכנית, אולם הועדה המדינית של הליגה, שהתכנסה באוקטובר 1955, דחתה אותה משום שסוריה חששה שהמים יאפשרו לישראל להכפיל אוכלוסיתה ואת שאיפות ההתפשטות שלה ועלולה להיראות כהכרה של מדינות ערב במדינה היהודית.

ישראל לא קפאה על שמריה ועמדה להשלים את פרויקט המוביל הארצי באביב 1964. ארצות הברית הבהירה ליוזמי תוכנית ההטיה המוקדמת שתתנגד לה בתוקף ותסייע לישראל לסכלה, ועל כן התמהמהו מדינות ערב בפרסומה ובניסיונות לבצעה עד 1964. לקראת השלמת הפרויקט הישראלי התכנסה ועידת הפסגה הערבית הראשונה בקהיר בין ה-13 ל-16 בינואר 1964 דחתה את העמדה הסורית לפתוח בפעילות צבאית לסיכול המוביל ואימצה את העמדה המצרית על תוכנית בת שלושה סעיפים:

* הטיית מקורות הירדן החצבאני והבניאס - תעלת ההטיה הסורית-לבנונית
* הקמת מפקדה ערבית מאוחדת (מפע"ם) להגנה על מפעל ההטיה וחיזוק צבאות המדינות הגובלות בישראל כדי להדוף התקפה מצידה.
* הקמת "הארגון לשחרור פלסטין", אש"ף, לטיפוח "היישות הפלסטינית".

בספטמבר 1964 התכנסה ועידת הפסגה הערבית השנייה והתוותה את תוכנית ההטיה המפורטת: בתוך כ-18 חודש יוטו מי החצבאני בשטח לבנון, חלקם אל הליטאני וחלקם אל הבניאס ובתוך שנתיים יוטו מי הבניאס, בתעלה לאורך 70 ק"מ, אל הירמוך. בסמוך למוחייבה יוקם סכר שימנע מישראל אפשרות להשתמש במי הירמוך.

תוכנית הליגה הערבית להטיית מי הירדן המחישה את מידת האיבה לישראל במדינות ערב ומעידה על עומקו של הסכסוך הערבי-ישראלי, שכן היא נועדה בראש ובראשונה לסכל את מפעל הדגל של המדינה הצעירה, עורק חייה - מוביל המים הארצי של ישראל, שנחשב בעיניהם למעשה של גזלת מים השייכים לערבים. זהו גם מקרה מובהק של הפרת תקנות הלסינקי (אנ') מצד לבנון סוריה וירדן בדבר חלוקה הוגנת של משאבי מים משותפים. 

כמו כן הוחלט בפסגת ינואר על הקמת ארגוני-משנה בין-ערביים לחינוך, תרבות ומדע.

### הליגה והסכם השלום בין ישראל למצרים

ב-1979 התחולל משבר בארגון עקב חתימת הסכם השלום בין מצרים לישראל, הסכם שבא בעקבות ביקורו של נשיא מצרים אנואר סאדאת בכנסת בירושלים ב-1977, להפתעת כל מדינות הליגה. מצרים הורחקה מהארגון, ומטה הארגון הועבר מקהיר לתוניס. מצרים הוחזרה לארגון עשר שנים מאוחר יותר ב-1989, ובאותה שנה חזר מטה הארגון לקהיר. גם "הסכם אוסלו" בין ישראל לאש"ף ב-1993 לא נעשה בתיאום עם הליגה הערבית.

### הליגה ויוזמת השלום הערבית

 ערך מורחב – **יוזמת השלום הערבית**  

יוזמת השלום הערבית היא תוכנית מדינית של הליגה הערבית ממרץ 2002 שאושררה במרץ 2007 בערב הסעודית לסיומו של הסכסוך הישראלי-ערבי, ולפיה ינרמלו כל מדינות ערב את יחסיהן עם ישראל בתמורה לנסיגה ישראלית מלאה משטחי רמת הגולן, רצועת עזה ויהודה ושומרון (לרבות מזרח ירושלים) והקמתה של מדינה פלסטינית עצמאית שבירתה תהיה מזרח ירושלים. בנוגע לבעיית הפליטים, התוכנית מציעה "למצוא פתרון צודק ומוסכם" בהתאם להחלטה 194 של העצרת הכללית של האו"ם.

הליגה ומלחמת האזרחים בלבנון
---------------------------

בשנה זו נדרש הארגון למשבר מלחמת האזרחים בלבנון והוסכם על הקמת כוח בין-ערבי לשמירת השלום בלבנון. הצלחתו של כוח זה בהרגעת הרוחות בלבנון לא הייתה משמעותית.

הליגה ופלישת עיראק לכווית
-------------------------

בשנת 1990 התחולל משבר נוסף בארגון כתוצאה מפלישת עיראק לכווית וניסיונה לספח את כווית לשטחה. הארגון קיבל החלטה המגנה את עיראק, ומאוחר יותר שיתף פעולה עם ארצות הברית ששלחה כוחות צבא לכווית ולעיראק. עם התחדשות המשבר בעיראק ב-2003 התנגד הארגון לפלישה המחודשת של ארצות הברית לעיראק ולהחזקת כוחות צבאיים אמריקניים בה, אך לא הצליח להוציא מקרבו פעולה ממשית, למרות הסכמים בינערביים המכוונים למקרים מסוג זה ממש (הסכם ההגנה ההדדית). לוב הכריזה, על רקע זה, על כוונתה לפרוש מהארגון באוקטובר 2002 עקב התנגדותו של מנהיגה, מועמר קדאפי, למדיניות הארגון, ועקב רצונו לשתף פעולה עם מדינות וארגונים אפריקניים תוך צמצום הזיקה למדינות ערב האחרות. לאחר משא ומתן אינטנסיבי שניהלו מזכ"ל הליגה, עמר מוסא, ושל נשיא מצרים, חוסני מובארכ, חזרה בה לוב מכוונת הפרישה, אף שהיא ממשיכה למחות על פעולותיה ומחדליה.

הליגה והמשבר בסומליה
--------------------

בשנת 1992 התחולל משבר בסומליה שהביא לרעב כבד, ולהתמוטטות המשטר בה. גם במקרה זה, לא הצליחו חברות הליגה לגבש מענה למשבר. המצב בסומליה התייצב בעקבות סיוע מארצות הברית ומאירופה, ללא שיתוף פעולה משמעותי מצד מדינות הליגה הערבית.

על אף כל זאת, משמש הארגון פורום חשוב למפגשים קבועים בין ראשי מדינות ערב ולהתייעצויות ותיאומים ביניהם. במצבי משבר יש חשיבות גדולה ליכולתו של הארגון לכנס בחסותו את כל ראשי מדינות ערב. הליגה הערבית גם משמשת פורום לגיבוש עמדה ערבית אחידה, בעיקר בעניינים בעלי חשיבות הסברתית, ולהצגתה בפני מדינות אחרות או ארגונים בינלאומיים אחרים. היא גם מספקת מראית-עין של שיתוף פעולה בין-ערבי, דבר שעדיין נתפס כבעל חשיבות, אפילו ברמה הסמלית, בקרב הציבור הערבי.

הליגה ו'האביב הערבי'
--------------------

בשנת 2011 החלו גלי מחאות בעולם הערבי. המחאות הגיעו ללוב, והסלימו למלחמת אזרחים בין המורדים למנהיג לוב מועמר קדאפי ותומכיו. קדאפי הורה לצבא להשתמש בכל האמצעים כדי לדכא ולהרוג את המורדים, ובעקבות ההוראה הושעתה לוב מהליגה הערבית. לאחר הדחתו של קדאפי מהשלטון בחודש אוגוסט 2011 והוצאתו להורג באכזריות בידי המורדים הלובים, החזירה הליגה הערבית את לוב לחיק המדינות החברות, כאשר את המדינה מייצגת מועצת המעבר הלאומית. בחודש נובמבר 2011 השעתה הליגה הערבית את סוריה בעקבות הדיכוי האלים של אזרחיה בידי משטרו של אסד.

בשנת 2016 התמנה שר החוץ לשעבר של מצרים אחמד אבו אל-רייט למזכיר הכללי של הליגה הערבית. כל המזכירים הכלליים של הארגון, למעט אחד, היו מצריים. בשנים 1979–1990 כיהן בתפקיד שאד'לי קליבי מתוניסיה.

הנהגה
-----

המזכירים הכלליים של הליגה הערבית| שם | שם בערבית | אזרחות | התחלה | סיום |
| --- | --- | --- | --- | --- |
| עבד א-רחמן עזאם | عبد الرحمن حسن عزام | מצרים | 1945 | 1952 |
| מוחמד עבד אל-ח'אלק חסונה | محمد عبد الخالق حسونة | מצרים | 1952 | 1972 |
| מחמוד ריאד | محمود رياض | מצרים | 1972 | 1979 |
| א-שאד'לי אל-גליבי | الشاذلي القليبي | תוניסיה | 1979 | 1990 |
| ד"ר אחמד עצמת עבד אל-מגיד | د. أحمد عصمت عبد المجيد | מצרים | 1991 | 2001 |
| עמר מוסא | عمرو موسى | מצרים | 2001 | 2011 |
| ד"ר נביל אל-ערבי | نبيل العربي | מצרים | 2011 | 2016 |
| אחמד אבו אל-רייט | أحمد أبو الغيط | מצרים | 2016 | מכהן |

חברות
-----

החברות הנוכחיות (ובעבר) בליגה (ותאריך הצטרפותן):

* מצריםמצרים מצרים – 22 במרץ 1945 (מייסדת) (מושעית, 1979–1989)
* עיראקעיראק עיראק – 22 במרץ 1945 (מייסדת)
* ירדןירדן ירדן – 22 במרץ 1945 (מייסדת)
* לבנוןלבנון לבנון – 22 במרץ 1945 (מייסדת)
* ערב הסעודיתערב הסעודית ערב הסעודית – 22 במרץ 1945 (מייסדת)
* סוריהסוריה סוריה – 22 במרץ 1945 (מייסדת) (מושעית, 2011–2023)
* תימןתימן תימן – 22 במאי 1945 (מייסדת)
* לובלוב לוב – 28 במרץ 1953 (הודיעה על פרישה מהליגה הערבית באוקטובר 2002, אך חזרה בה)
* סודאןסודאן סודאן – 19 בינואר 1956
* מרוקומרוקו מרוקו – 1 באוקטובר 1958
* תוניסיהתוניסיה תוניסיה – 1 באוקטובר 1958
* כוויתכווית כווית – 20 ביולי 1961
* אלג'יריהאלג'יריה אלג'יריה – 16 באוגוסט 1962
* איחוד האמירויות הערביותאיחוד האמירויות הערביות איחוד האמירויות הערביות – 12 ביוני 1971
* בחרייןבחריין בחריין – 11 בספטמבר 1971
* קטר (מדינה)קטר (מדינה) קטר – 11 בספטמבר 1971
* עומאןעומאן עומאן – 29 בספטמבר 1971
* מאוריטניהמאוריטניה מאוריטניה – 26 בנובמבר 1973
* קומורוקומורו קומורו – 20 בנובמבר 1993
* סומליהסומליה סומליה – 14 בפברואר 1974
* ג'יבוטיג'יבוטי ג'יבוטי – 9 באפריל 1977
* הרשות הפלסטיניתהרשות הפלסטינית הרשות הפלסטינית – 9 בספטמבר 1976 (מיוצגת על ידי אש"ף)

מטה הליגה הערבית נמצא בקהיר שבמצרים. במהלך השעייתה של מצריםמצרים מצרים - תוניס שבתוניסיה שימשה כמטה הליגה.

### מדינות משקיפות

כיום בליגה הערבית ישנן 7 מדינות משקיפות (אנ'):

* אריתריאהאריתריאה אריתריאה – דוברי ערבית ועם רוב מוסלמי
* ארמניהארמניה ארמניה
* ברזילברזיל ברזיל
* הודוהודו הודו
* ונצואלהונצואלה ונצואלה
* יווןיוון יוון
* צ'אדצ'אד צ'אד – דוברי ערבית ועם רוב מוסלמי

ראו גם
------

| עיינו גם בפורטלים: |
| --- |
|  | **פורטל המזרח התיכון** |
|  | **פורטל צפון אפריקה** |

* דגל הליגה הערבית
* ארצות ערב
* אנטישמיות בעולם הערבי
* החרם הערבי
* הארגון לשיתוף פעולה אסלאמי

קישורים חיצוניים
----------------

ויקישיתוף מדיה וקבצים בנושא **הליגה הערבית** בוויקישיתוף
* 

* אתר האינטרנט הרשמי של הליגה הערבית (בערבית)
* הליגה הערבית, ברשת החברתית פייסבוק

* הליגה הערבית, ברשת החברתית אקס (טוויטר)

* הליגה הערבית, ברשת החברתית LinkedIn

* הליגה הערבית, באתר פליקר
* מיסט, אתר סיכומי מאמרים ומידע של תלמידי החוג להיסטוריה של המזרח התיכון באוניברסיטת תל אביב
* אלי הרץ, מי את, הליגה הערבית?, באתר News1 מחלקה ראשונה
* אחדות שבורה: הליגה הערבית והמשבר האזורי, מגזין המזרח הקרוב, אוקטובר 31, 2014
* הליגה הערבית, באתר אנציקלופדיה בריטניקה (באנגלית)
* הליגה הערבית, דף שער בספרייה הלאומית

הערות שוליים
------------

1. ↑  אביגיל אורן וחיה רגב, "מפת המדינות החברות בליגה הערבית", **מסע אל העבר: לכיתות ט': תולדות המאה ה-20**, באתר המרכז לטכנולוגיה חינוכית
2. ↑  לוח זמנים של המזרח התיכון, באתר ה-BBC
3. ↑  יהושע פורת, אגדה ומציאות בתהליך הקמת הליגה הערבית, **זמנים** 5, 1981, עמ' 43
4. ↑  אשר גורן, הליגה הערבית: 1945-1954 ,תל–אביב תשי"ד, עמ' 377-382
5. ↑  יהושפט הרכבי, הפלסטינים – מתרדמה להתעוררות, בתוך: **התנועה הלאומית הפלסטינית: מעימות להשלמה?**, עמ' 272, הערה שנייה
6. ↑  ג'ני לבל, **חאג' אמין וברלין**, עמ' 192
7. ↑  אהרון כהן, **ישראל והעולם הערבי**, ספריית פועלים. 1964 עמ' 312
8. ↑  חגי ארליך, **המזרח התיכון בין מלחמות העולם**, האוניברסיטה הפתוחה, כרך ה, עמ' 182
9. ↑  אגרת דובר ההגנה לשליחי ההגנה בחו"ל 12.10.1947, ובה תמונת מצב, מדינית ומודיעינית, לעניין עמדת ופעולות מדינות ערב הצפויות לקראת ההצבעה על תוכנית החלוקה וממנה ניתן לעמוד על רמת הדיוק ואיכות המודיעין שהשיג הש"י על תוכנה של ועידת צופר
10. ↑  ברוך קימרלינג ויואל שמואל מגדל, **פלסטינים: עם בהיווצרותו**, עמ' 281
11. ↑  שמואל דותן, **המאבק על ארץ ישראל**, עמ' 373–374
12. ↑  יובל ארנון-אוחנה, קו החריש והאש: מאה וחמישים שנות סכסוך על ארץ ישראל 1860–2010, נתניה, 2013, עמ' 157.
13. ↑  בני מוריס, **1948**, עמ' 523, הערה 20
14. ↑  בני מוריס, **מדינה אחת, שתי מדינות**, עמ' 81; עמ' 146, הערה 147
15. ↑  צעדים אנטי-יהודיים פרי תכנון הליגה הערבית. ראו עמוד 1 מתחת לכוכביות.
16. ↑  גיא בכור, אמנות ההתקפה הנגדית - וחוקי נירנברג של יהודי מדינות ערב, שנחשפים, 29.4.2012, אתר Gplanet
17. ↑  ארנון סופר, **המאבק על המים במזרח התיכון**, עם עובד, 2005, ע"מ 145
18. ↑  שמעון גולן,  **המאבק על מי הירדו**, בתוך 'ארצות הגליל', עורכים: אבשלום שמואלי, ארנון סופר, נורית קליאוט, ההוצאה לאור משרד הביטחון, 1983, חלק ב', ע"מ 862-853
19. ↑  לוב הודיעה על פרישה מהליגה הערבית, באתר הארץ, 24 באוקטובר 2002
20. ↑  יצחק בן-חורין, וושינגטון, לוב הושעתה מהליגה הערבית, שר הפנים התפטר, באתר ynet, 22 בפברואר 2011
21. ↑  ג'קי חורי, הליגה הערבית השעתה את סוריה, באתר הארץ, 12 בנובמבר 2011
22. ↑  רועי קייס וליעד אוסמו, מזכ"ל חדש לליגה הערבית: "ישראל היא אויב", באתר ynet, 10 במרץ 2016

| הליגה הערבית |
| --- |
| 

|  |  |
| --- | --- |
| איחוד האמירויות הערביות • איי קומורו • אלג'יריה • בחריין • ג'יבוטי • הרשות הפלסטינית • ירדן • כווית • לבנון • לוב • מאוריטניה • מצרים • מרוקו • סודאן • סומליה • סוריה • עומאן • עיראק • ערב הסעודית • קטר • תוניסיה • תימן |  |

 |

| הארגון לשיתוף פעולה אסלאמי |
| --- |
| חברות | אפגניסטן • אלג'יריה • צ'אד • מצרים • גינאה • אינדונזיה • איראן • ירדן • כווית • לבנון • לוב • מלזיה • מאלי • מאוריטניה • מרוקו • ניז'ר • פקיסטן • תימן • ערב הסעודית • סנגל • פלסטין (מיוצגת על ידי אש"ף) • סודאן • סומליה • תוניסיה • טורקיה • בחריין • עומאן • קטר • איחוד האמירויות הערביות • סיירה לאון • בנגלדש • גבון • גמביה • גינאה ביסאו • אוגנדה • בורקינה פאסו • קמרון • קומורו • עיראק • המלדיביים • ג'יבוטי • בנין • ברוניי • ניגריה • אזרבייג'ן • אלבניה • קירגיזסטן • טג'יקיסטן • טורקמניסטן • מוזמביק • קזחסטן • אוזבקיסטן • סורינאם • טוגו • גיאנה • חוף השנהב |  |
| מדינה מושעית | סוריה |
| מדינות משקיפות | בוסניה והרצגובינה • הרפובליקה המרכז-אפריקאית • קפריסין הצפונית • תאילנד • רוסיה |
| ארגונים משקיפים | הליגה הערבית • האו"ם • המדינות הבלתי-מזדהות • האיחוד האפריקאי • הארגון לשיתוף פעולה כלכלי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007264214605171
* BIBSYS: 90659698
* BNE: XX125031
* BnF: cb11880367f (data)
* CiNii: DA03663514
* GND: 1005782-1
* ICCU: UFIV061339
* ISNI: 0000 0001 2118 3051
* LCCN: n80002390
* NDL: 00560307
* NKC: kn20020321712
* NLA: 35295859
* NLG: 56428
* RERO: 02-A000105328
* SUDOC: 027475778
* VIAF: 3763102
* WorldCat: lccn-n80002390

 |